Skietgeveg tussen polisie en ‘kapers’ eis 4‘n Foto van die toneel in KZN (Foto: Verskaf) ŉ Skietgeveg tussen die KwaZulu-Natalse polisie en ŉ beweerde groep kapers het Woensdag die lewens van vier mense geëis. Kapt. Nqobile Gwala, woordvoerder van die polisie, sê die polisie het omstreeks 13:30 ŉ motor met die beweerde groep rowers op die hoofweg agternagesit. Volgens haar was die motor waarin die groep gery het in die verlede betrokke by verskeie rooftogte en motorkapings in Durban. “Daar word beweer dat die groep weer op pad was om ŉ rooftog uit te voer,” sê Gwala. Sy sê insittendes in die motor het op polisielede losgebrand toe die polisie aan die bestuurder gewys het om langs die hoofweg stil te hou. “Vier van die verdagtes is noodlottig gewond en nog twee ander is beseer. Die beseerdes is na die hospitaal geneem en is tans onder polisiebewaking. Die polisie het beslag gelê op drie ongelisensieerde wapens,” sê sy. ŉ Voorlopige ondersoek het glo vasgestel dat dié voertuig in Junie vanjaar in die Sydenham-omgewing gekaap is. Die twee beseerdes word aangekla van poging tot moord en die besit van ongelisensieerde wapens.